MILÁNO. Viceprezident talianskeho futbalového klubu AC Miláno Adriano Galliani dementoval všetky neoficiálne správy, podľa ktorých majú "rossoneri" záujem o služby kapitána slovenskej reprezentácie Marka Hamšíka.
Galliani súčasne poprel aj informácie, že okrem slovenského legionára z SSC Neapol, má čerstvý taliansky majster na letnom prestupovom zozname aj stredopoliara US Palermo Javiera Pastoreho. Dvadsaťjedenročný Argentínčan sa totiž objavil v hľadáčiku popredných európskych klubov ako Real Madrid, FC Barcelona, Chelsea Londýn a Manchester City.
"Pastore? Nemáme záujem. Je to tvorca hry a my hľadáme ľavého stredopoliara," cituje Gallianiho taliansky denník Gazzetta dello Sport, ktorý na tému Hamšík dodal: "Čo sa týka Hamšíka, tak môžem oznámiť, že sme nevstúpili do žiadnych rokovaní. Ani sa nebudeme snažiť získať jeho podpis."